Ceulaka kheueh banda nyoe nyang peunoh deungon sulet dan seumeupoh maté; peunoh ngon barang rampasan atawa barang jarahan.
2 Deungoe kheueh su peunyenuet dan grak-gruk su ruda, grak langkah guda plueng dan geuritan meuguncang.
3 Pasokan meuguda jiseurang peunoh seumangat, peudeueng meuble-ble dan kapak meukilat. Ureuëng nyang maté manyét meugule hán ék teukira, manyét awaknyan meugageueng dan meutamon sapan sapa, watée jijak ureuëng meugantoh meuhila.
4 Niniwe lunte nyan teungoh geubri huköman. Ceudah jihnyan gagah lumpah na. Jai that bansa nyang ka jisihe, dan jibujuk ngon rayuan.
5 TUHAN Nyang Mahakuasa meufeureuman, "He Niniwe, gata Lôn seksa! Ija nyang meulekek nibak gata Ulôn suet dikeue bansa nyang ramé, deungon nyan ayéb gata jikalon lé awaknyan.
6 Ulôn peujeuet gata lagée barang nyang kutoe dan luwat, dan Lôn geulawa gata deungon kutoran; Lôn peujeuet gata bahan tontonan.
7 Nyang kalon gata jipeujiôh droe dan jipeugah, 'Niniwe nyang na tinggai na kheueh rungka-rungka beulaka! Soe nyang seutôt meuseudeh deungon jihnyan? Hana ureuëng nyang jitem bri hiboran keu jihnyan.' "
8 He Niniwe, hana mungken gata leubeh gét nibak Tebe, ma banda nanggroe Meusé? Tebe nyan teuduek jih bak binéh krueng nyang lindong jihnyan sibagoe bintéh beuton. Nyoe, Krueng Nil nyan kuta peutahanan jih.
9 Tebe jimat peurintah ateueh Sudan dan Meusé, dan kuasa jihnyan hana meubataih; Libia dan Put na kheueh sahabat jih.
10 Bahpi lagée nyan, peunduduek Tebe jiteun dan ji angkot u teumpat nyang teuböih. Di tieb-tieb simpang-simpang rot, aneuëk-aneuëk jihnyan jipoh sampoe maté. Bubena ureuëng rayeuk awaknyan jibeuleunggu deungon ranté dan jijok-jok keu ureuëng-ureuëng nyang teun awaknyan.
11 He Niniwe, gata pih pansan sabab mabök. Gata pih ta useuha jeuet teuhinda nibak musoh-musoh gata.
12 Bandum kuta gata jeuet lagée bak ara nyang peunoh deungon boh nyang masak. Meunyoe bak ara nyan teuguncang, bubena boh jih rhot lam babah ureuëng nyang keuneuk pajoh boh ara nyan.
13 Tantra-tantra gata leumoh lagée ureuëng inong dan nanggroe gata meubacut pih hana meudaya jihadab musoh. Apui jipeuhangöh bubena palang pintoe geureubang gata.
14 Cröng kheueh ié keu takeubah simantong gata jikeubok, dan tapeukong kheueh kuta-kuta gata! Ta bloh-bloh kheueh lam leuhob keu teupeugét batée bata, dan peusiab kheueh acuwan-acuwan keu teucetak batée bata nyan!
15 Peue mantong nyang gata peubuet, sia-sia mantong, sabab gata pasti habéh hangöh teutot atawa maté dimideuen prang. Gata teusampôh lagée hase ladang jipajoh lé daruet. Gata meutamah jai lagée kawan daruet!
16 Ureuëng-ureuëng meukat gata leubeh le nibak bintang di langét! Teuma bak saát nyoe awaknyan teusampôh hana meubeukaih, lagée daruet nyang jikeupak sayeub dan laju jipo sampoe gadôh.
17 Bubena ureuëng rayeuk dan peujabat gata lagée kawan daruet nyang meulindong ubak beuton-beuton óh teuka sijuek. Teuma óh ka lheueh mata uroe jiteubiet, jihnyan laju jipo dan gadôh; hana meusidroe nyang teupeue ho awaknyan jijak.
18 He raja nanggroe Asyur! Bubena gubunur gata ka maté, dan bubena bupati gata ka teuéh siumu masa. Rakyat gata ka meu crebre digunong-gunong, dan hana meusidroe pih nyang hase jiba awaknyan jipeuwoe lom teuma.
19 Cidra gata hana hase teupeu ubat, dan luka-luka gata hana hase teupeupuléh. Bandum ureuëng nyang deungoe haba keuhai keuhancoran gata jipeh paleuet sabab harok raya. Sabab bandum ureuëng ka meudeurita sabab keujeuhetan gata nyang hana keuneulheuh nyan.
Wordproject® is a registered name of the International Biblical Association, a non-profit organization registered in Macau, China.